૧૯૩૯ની ક્રિસમસની આજુબાજુમાં, ઓસ્કરે એ જાઝ ક્લબમાં થોડા મિત્રો સાથે પાર્ટીનું આયોજન કર્યું. જાતમહેનતથી અનેક સંપર્કો ઊભા કરવાવાળા કોઈ પણ માણસની માફક, અણગમતી વ્યક્તિ સાથે શરાબ પીવા બેસવામાં ઓસ્કરને આમ તો ક્યારેય કોઈ વાંધો આવતો નહીં! પરંતુ એ રાત્રે જે મહેમાનોને ઓસ્કરે આમંત્રણ આપેલું, તેમની સાથે બેસીને ઓસ્કર શરાબ પી શકે તેમ ન હતો! તે ઉપરાંત એ બધા કામના માણસો હતા. ભલે નાના માણસો હોય, પરંતુ એ બધા જ વિવિધ વ્યવસાયોના મંડળો સાથે સંકળાયેલા અગત્યના માણસો હતા. અને બધા જ, વધતા-ઓછા અંશે બેવડો દેશવટો ભોગવતા હતા. ઘરથી તો એ લોકો દૂર હતા જ, પરંતુ તેઓ અહીં હોય કે પોતાના વતનમાં હોય, વર્તમાન શાસન હેઠળ બધા જ ચિંતાગ્રસ્ત રહેતા હતા.